На основу Одлуке о економском оснаживању жена у локалној заједници, број I-020-27/2017 од 06.09.2017. године („Службени лист општине Житиште“, број 26/2017), Комисија за утврђивање права на финансијску подршку женама на територији општине Житиште (у даљем тексту: Комисија) расписује:

**ЈАВНИ ПОЗИВ**

**ЗА ЕКОНОМСКО ОСНАЖИВАЊЕ ЖЕНА**

**НА ТЕРИТОРИЈИ ОПШТИНЕ ЖИТИШТЕ У 2020. ГОДИНИ**

Предмет Јавног позива јесте додела финансијске подршке женама у циљу побољшања њиховог економског положаја.

Учешће на конкурсу могу остварити:

* Жене које имају пребивалиште на територији општине Житиште.
* Жене које желе да се баве старим занатима (у складу са Правилником о одређивању послова који се сматрају старим и уметничким занатима, односно пословима домаће радиности, начину сертификовања истих и вођењу посебне евиденције издатих сертификата («Службени гласник РС», број 56/12)
* Жене које желе да развијају сеоске туристичке потенцијале
* Пољопривреднице

Право на финансијску подршку жене у циљу побољшања економског положаја могу да остваре уколико до сада нису користиле друге државне помоћи за исту опрему, односно да нису добиле подршку из локалног, покрајинског или републичког буџета у последњих годину дана за исту опрему за коју аплицирају. Предност ће имати незапослена лица која су на евиденцији НСЗ-е.

Финансијска помоћ се одобрава као једнократна и бесповратна. Износ финансијске помоћи не може бити већи од 200.000,00 динара.

Средства за оснаживање жена у локалној заједници могу да се остваре за:

* Набавку опреме за старе занате (израда четки, метли од сирка, прућа, ткачки (ткање на ручном разбоју ћилима, тепиха, крпара), израда народних ношњи, опанчарски, поправка, калаисање, емајлирање и цинковање посуда, бомбонџијски, припрема биљних производа на традиционалан начин, уметничка обрада дрвета, камена, стакла, глине, гипса и сличних материјала, израда сувенира и др.), послове домаће радиности и развој сеоске туристичке понуде све у складу са законима и правилницима наведеним у тексту.
* Набавку опреме за прераду примарних пољопривредних производа у циљу продаје на тржишту уз поштовање свих законских норматива

Уколико подноситељка захтева оствари право на бесповратна средства, а носилац је или чланица пољопривредног газдинства, неопходно је да се у року од шест месеци од потписивања уговора, региструје измену у газдинству, којом би се регистровала делатност у вези са предметном пријавом.

У случају да подноситељка захтева нема регистровано газдинство или није чланица газдинства у обавези је да региструје газдинство или се упише као чланица газдинства уз унос делатности за коју је поднела захтев у року од шест месеци.

**ПОТРЕБНА ДОКУМЕНТАЦИЈА:**

1. Попуњен захтев за економско оснаживање жена у локалној заједници за 2020. годину
2. Очитана лична карта
3. Доказ о власништву, корисништву или закупу земљишта,
4. Предрачун за набавку опреме
5. Уверење са евиденције Националне службе за запошљавање уколико је лице незапослено
6. Уколико је подноситељка захтева носитељка пољопривредног газдинства или чланица пољопривредног газдинства (Управа за трезор) доставља се фотокопија надлежног органа о упису у регистар

Документација која се преда Комисији уз захтев се не враћа, већ се чува у архиви.

Заинтересоване подноситељке достављају захтеве са потребном документацијом Комисији за утврђивање права на финансијску подршку женама на територији општине Житиште у затвореној коверти.

**Захтеви треба да пристигну најкасније до 30.06.2020. године на писарницу Општине Житиште или путем поште на адресу:**

**ОПШТИНА ЖИТИШТЕ**

**КОМИСИЈА ЗА УТВРЂИВАЊЕ ПРАВА НА ФИНАНСИЈКУ ПОДРШКУ ЖЕНАМА НА ТЕРИТОРИЈИ ОПШТИНЕ ЖИТИШТЕ**

**ЦАРА ДУШАНА 15**

**23210 ЖИТИШТЕ**

**СА НАЗНАКОМ „ЗА ЈАВНИ ПОЗИВ-ФИНАНСИЈСКА ПОДРШКА ЗА ЕКОНОМСКО ОСНАЖИВАЊЕ ЖЕНА“**

**РОК ЗА ПОДНОШЕЊЕ ПРИЈАВА СА ПОТРЕБНОМ ДОКУМЕНТАЦИЈОМ ЈЕ ДО 30.06.2020.године.**

Пријаве поднете након предвиђеног рока неће се разматрати.

Захтев се може преузети на писарници Општине Житиште – ул. Цара Душана бр. 15, у Месним заједницама на територији општине Житиште, као и на сајту Општине Житиште [www.zitiste.org.rs](http://www.zitiste.org.rs)

Јавни позив објавити на огласној табли Општине Житиште, на огласним таблама Месних заједница на територији општине Житиште, као и на сајту Општине Житиште [www.zitiste.org.rs](http://www.zitiste.org.rs)

Република Србија

АП Војводина

Општина Житиште

Комисија за утврђивање права на финансијску подршку женама на територији општине Житиште

Број: II-401-63/2020

Датум: 15.06.2020.

Председница Комисије за економско оснаживање жена

с.р. Снежана Вучуревић